
	Κύκλος διαλέξεων

«Προς την Επανάσταση και τη συγκρότηση του Ελληνικού Κράτους»

Διάλεξη του Καθηγητή Οικονομικής και Κοινωνικής Ιστορίας

στο τμήμα Οικονομικών Επιστημών Ε.Κ.Π.Α.

κ. Κώστα Κωστή
με θέμα
Προσπαθώντας να κατανοήσουμε τον πόλεμο της Ανεξαρτησίας
στο Σπίτι της Κύπρου

Με τη διάλεξη του Καθηγητή Οικονομικής και Κοινωνικής Ιστορίας του Τμήματος Οικονομικών Επιστημών του Εθνικού και Καποδιστριακού Πανεπιστημίου Αθηνών κ. Κώστα Κωστή, με θέμα Προσπαθώντας να κατανοήσουμε τον πόλεμο της Ανεξαρτησίας, συνεχίστηκε την Τετάρτη 24 Οκτωβρίου 2018, στο Σπίτι της Κύπρου, το πρόγραμμα του δεύτερου κατά σειρά κύκλου διαλέξεων, με γενικό τίτλο Προς την Επανάσταση και τη συγκρότηση του Ελληνικού Κράτους που συνδιοργανώνουν το Σπίτι της Κύπρου και η Εταιρεία Μελέτης και Έρευνας Νεότερης και Σύγχρονης Ιστορίας (Ε.Μ.Ε.Ν.Σ.Ι.), όπως ονομάζεται πλέον η Εταιρεία Μελέτης Έργου Ιωάννη Καποδίστρια (Ε.Μ.Ε.Ι.Κ.), διευρύνοντας το εύρος των ερευνητικών ενδιαφερόντων της.

Τον διακεκριμένο ομιλητή παρουσίασε και καλωσόρισε στο Σπίτι της Κύπρου ο Μορφωτικός Λειτουργός της Πρεσβείας της Κυπριακής Δημοκρατίας κ. Τάκης Βοΐλας, ο οποίος, προλογίζοντας, αναφέρθηκε στις σπουδές και το σημαντικό διδακτικό, ερευνητικό και συγγραφικό  έργο του.

 ‘Όπως σημείωσε ο κ. Κωστής, ακόμη και σήμερα οι προσπάθειες κατανόησης του Πολέμου της Ανεξαρτησίας περιστρέφονται, κυρίως, γύρω από αντιλήψεις που δίνουν έμφαση στον εθνικό ή, σε άλλες περιπτώσεις, αστικό χαρακτήρα της, ενώ μία μεγάλη διεθνής βιβλιογραφία που ασχολείται με τα θέματα των εξεγέρσεων παραγνωρίζεται ή αγνοείται εντελώς. Στο πλαίσιο της διάλεξής του, ο κ. Κωστής παρουσίασε και πρότεινε κάποιες εναλλακτικές, σε σχέση με τις υφιστάμενες απόψεις, δυνατότητες κατανόησης του Αγώνα της Ανεξαρτησίας. στις οποίες επιδιώκεται να υιοθετηθούν οι νέες προτάσεις ανάγνωσης των επαναστατικών κινημάτων, αλλά και μία πλούσια νέα βιβλιογραφία για τους ελληνικούς πληθυσμούς της περιόδου.
Μετά την ολοκλήρωση της διάλεξης, ακολούθησε σύντομη παρέμβαση από τον Ομότιμο Καθηγητή Πολιτικής Επιστήμης του Εθνικού και Καποδιστριακού Πανεπιστημίου Αθηνών κ. Πασχάλη Κιτρομηλίδη και, στη συνέχεια ερωτήσεις και συζήτηση με τη συμμετοχή του ακροατηρίου. Τη διαδικασία των ερωτήσεων συντόνισε ο Οικονομολόγος, Γενικός Γραμματέας Δ.Σ. Εταιρεία Μελέτης και Έρευνας Νεότερης και Σύγχρονης Ιστορίας κ. Αναστάσης Πάριος.

25 Οκτωβρίου 2018

